Hundruð málaðra steina við sögufrægt hús í Borgarnesi Skúlagata 14 í Borgarnesi er eitt þeirra húsa sem setur sterkan svip á gamla bæinn . Það er á horni Skúlagötu og Egilsgötu , tvílyft eldra hús með sögu . Það var byggt seint á öðrum áratugnum og hýsti m.a . Sparisjóð Mýrasýslu allt frá 1920 til 1962 að flutt var í nýtt húsnæði að Borgarbraut 14 þar sem Ráðhús Borgarbyggðar er í dag . Segja má að Skúlagata 14 hafi verið fyrsta „ alvöru “ skrifstofa sjóðsins eftir að starfsemin hafði færst úr einni skrifborðsskúffu í Gömlu-Sölku nokkru neðar við Skúlagötuna . Hjónin Þorvaldur Jósefsson , kenndur við Sveinatungu , og Ólöf Geirsdóttir kona hans eiga húsið nú og búa á neðri hæð þess , en dóttir þeirra Þórdís Margrét og Blængur Alfreðsson maður hennar búa á efri hæðinni . Þorvaldur er þekktur fyrir að vera lunkinn ræktandi góðra hrossa og á enn nokkrar kynbótahryssur sem hann lítur til og annast . Ólöf Geirsdóttir hefur ýmis áhugamál og meðal þeirra er málun á steina . Hún leyfir vegfarendum að njóta afrakstursins , en hundruðum málaðra steina með fígúrum , dýrum , húsum og landslagi má sjá í hlöðnum vegg framan við húsið . Þannig má t.d. sjá alla barbapabba fjölskylduna , hrossin hans Valda og sitthvað fleira þegar rýnt er í listaverkin . Ólöf segist hafa gaman af þessu föndri og hlúir vel að listaverkunum því hún tekur steinana niður á veturna og geymir í kössum til að þeir varðveitist betur . Á vorin er þeim svo komið fyrir á nýjan leik ásamt þeim sem bæst hafa við um veturinn . Skreyting þessi vekur ómælda athygli ferðamanna sem oftar en ekki stöðva för sína á göngu um gamla bæinn í Borgarnesi og mynda steinana hennar Ólafar .